Adriana Lecouvreur
Adriana Lecouvreur er en opera i fire akter af Francesco Cilea. Librettoen er af Arturo Colautti (1851-1914) efter skuespillet Adrienne Lecouvreur (1849) af Eugène Scribe og Ernest Legouvé (1807-1903). Operaen blev uropført i Milano 1902 med Enrico Caruso i den mandlige hovedrolle som Maurizio og fik stor succes. Adriana Lecouvreur er den eneste af Cileas operaer, der stadig opføres, og titelpartiet er et eftertragtet parti for primadonnaer.
Librettoen, der er henlagt til Paris 1730, handler om Adrienne Lecouvreur (1692-1730), en berømt fransk skuespillerinde fra Comédie-Française. Hun havde en kærlighedsaffære med grev Moritz af Sachsen, men blev ifølge rygtet forgiftet af sin rivalinde, hertuginden af Bouillon.